VSL sklep I R 60/2013
Datum: 2013-07-17T02:00:00.000+02:00
ecli: ECLI:SI:VSLJ:2013:I.R.60.2013
sodisce: Višje sodišče v Ljubljani
oddelek: Gospodarski oddelek
institut: spor o pristojnosti - poskus poravnave pred pravdo
jedro: Za poskus sklenitve sodne poravnave pred pravdo je stvarno pristojno okrajno sodišče tudi v primeru, če bi bilo za pravdo stvarno pristojno okrožno sodišče (ko bi tožeča stranka po neuspeli poravnavi vložila tožbo).
zveza: ZPP člen 309, 309/1.

## Jedro

Za poskus sklenitve sodne poravnave pred pravdo je stvarno pristojno okrajno sodišče tudi v primeru, če bi bilo za pravdo stvarno pristojno okrožno sodišče (ko bi tožeča stranka po neuspeli poravnavi vložila tožbo).

## Izrek

Za postopek po predlogu predlagatelja za poskus sklenitve sodne poravnave pred vložitvijo tožbe je pristojno Okrajno sodišče v Ljubljani.

## Obrazložitev

1. Predlagatelj je 25. 2. 2013 vložil na Okrajno sodišče v Ljubljani predlog za poskus sklenitve sodne poravnave z nasprotnim udeležencem. Okrajno sodišče se je s sklepom N 202/2013 z dne 17. 5. 2013 izreklo za nepristojno in po pravnomočnosti sklepa predlog odstopilo Okrožnemu sodišču v Ljubljani kot stvarno pristojnemu sodišču. 2. Po prejemu zadeve je Okrožno sodišče v Ljubljani v skladu z določbami prvega odstavka 24. člena in prvega odstavka 25. člena ZPP sprožilo spor o pristojnosti in predlagalo, da višje sodišče odloči, da je glede na določbo prvega odstavka 309. člena ZPP in glede na sedež nasprotnega predlagatelja, predlog pristojno obravnavati Okrajno sodišče v Ljubljani.

3. Za postopek po predlogu predlagatelja za poskus sklenitve sodne poravnave pred vložitvijo tožbe je pristojno Okrajno sodišče v Ljubljani.

4. Iz predlagateljevega predloga izhaja, da poskuša doseči z nasprotno stranko o spornem razmerju sodno poravnavo pred vložitvijo tožbe. Tako situacijo ureja ZPP v 309. členu, ki določa: „Kdor namerava vložiti tožbo, lahko poskusi pri okrajnem sodišču, na območju katerega ima nasprotna stranka prebivališče, doseči sodno poravnavo (I). Sodišče, ki prejme takšen predlog, povabi nasprotno stranko in jo seznani s predlogom za poravnavo (II)“.

5. Okrajno sodišče, ki je prejelo predlog, ni ravnalo v skladu z izrecno določbo 309. člena ZPP. Nepravilno se je tudi glede na status pravdnih strank (gre za gospodarski družbi) izreklo za nepristojno za vodenje postopka poravnave pred pravdo. Za poskus sklenitve sodne poravnave pred pravdo je stvarno pristojno okrajno sodišče tudi v primeru, če bi bilo za pravdo stvarno pristojno okrožno sodišče (ko bi tožeča stranka po neuspeli poravnavi vložila tožbo). Mnenje Okrožnega sodišča v Ljubljani, ki mu je bila zadeva odstopljena kot stvarno nepristojnemu sodišču, se tako izkaže za pravilno. Zato je višje sodišče odločilo tako kot izhaja iz izreka sklepa.